[Foto’s] Miljoene rande se skade by Pretoria-stasie‘n Treinwa brand by die Pretoria-stasie. Foto: Verskaf. Skade van nagenoeg R13,7 miljoen is Dinsdagaand by die Pretoria-stasie aangerig nadat mense wat hulself glo as passasiers voorgedoen het, op ŉ verwoestingstog gegaan het. Kapt. Augistinah Selepe, polisiewoordvoerder, het aan Maroela Media gesê die treine is omstreeks 18:30 op platform 1 en 2 aan die brand gesteek. Vyf muntmasjiene, ŉ gebou van Debonairs Pizza en verskeie televisiemonitors het onder meer ook in die slag gebly. “Vier mense is tydens die voorval vir ondervraging na die polisiestasie geneem, maar slegs een persoon is in hegtenis geneem. Dié man sal na verwagting Donderdag in die hof verskyn,” het Selepe gesê. Die polisie ondersoek ŉ saak van opsetlike saakbeskadiging. Niemand is tydens die voorval beseer nie. Lillian Mofokeng, woordvoerder van Metrorail, het gesê altesaam drie waens van ŉ Metroplus Express-trein en twee waens van ŉ Business Express-trein is heeltemal verwoes. “Die skade is aangerig deur kriminele elemente wat hulself as lojale pendelaars voorgedoen het. Die oorsaak van die verwoestingstog word ten volle ondersoek. Gelukkig het geen passasiers of werkers seergekry nie,” het Mofokeng gesê. Daar word vermoed dat die skade deur ontstoke pendelaars aangerig is nadat treindienste tussen Pretoria en Johannesburg vertraag is weens toenemende geweld teen Metrorail-treindrywers en veiligheidsbeamptes. Mofokeng het gesê die voorval gaan meer druk plaas op treindiensbedrywighede.